Puhuja: Anna-Maja Henriksson
Puolue: r
Päivämäärä: 2017-10-12 Värderade talman! Arvoisa puhemies! Vi blev på hälft för en vecka sedan när vi debatterade den här viktiga frågan här i salen, och det är säkert på sin plats att lite repetera vad det handlar om och varför det är viktigt. Viikko sitten käytiin tässä salissa hyvää keskustelua, ja nyt on aika vähän katsoa, mistä oikein on kysymys. Olisi ollut hyvä, jos tänään olisi ollut paikalla myös joku hallituksen edustaja — paitsi edustaja Anttila, jota arvostan suuresti tässäkin asiassa joka voisi nyt valaista meille, mitä hallitus oikein on sopinut tästä valinnanvapaudesta, koska nämä asiat tietyllä tavalla myös liittyvät toisiinsa. Mutta kerrataan vielä vähäsen, mistä tässä on kysymys: Päivystysuudistuksen myötä sairaalatoiminta nyt tullaan keskittämään ja pienten sairaaloiden toimintaedellytyksiä heikennetään. Näillä säädetyillä pykälillä on kuitenkin vaikutuksia, jotka ovat kauaskantoisempia kuin mistä on keskusteltu, ja minulle on tullut kyllä se tunne, että moni ei oikein tiedä, mistä on kysymys, eivätkä myöskään toimittajat tiedä, mistä on kysymys. Terveydenhuoltolain uudistuksessa säädettiin, että anestesiaa vaativa leikkaustoiminta voi tapahtua vain sairaaloissa, joissa on perusterveydenhuollon ja erikoissairaanhoidon yhteispäivystys. Sen sijaan annetaan niille sairaaloille mahdollisuus jatkaa leikkaustoimintaa, jotka kuuluvat yliopistolliseen sairaalaan. Tässä jaetaan meidän sairaalakenttämme kahteen kastiin: yliopistollisen sairaalan alueeseen kuuluvilla aluesairaaloilla on mahdollisuus ehkä jatkaa toimintaa, jos yliopistollisen sairaalan päättävä elin näin päättää, mutta kaikille muille, jotka eivät ole yliopistollisen sairaalan piirissä, ei tätä mahdollisuutta anneta. Maassamme on useita sairaaloita, jotka eivät kuulu yliopistollisen sairaalan piiriin mutta jotka ovat alueellaan ratkaisevan tärkeitä. Tämä pykälän muotoilu johtaa tällä hetkellä nyt siihen, että juuri näin yliopistosairaalan alueella voidaan ylläpitää laajaa palveluverkostoa, kun taas näiden alueiden ulkopuolella anestesiaa vaativa päiväkirurgia keskitetään keskussairaaloihin. Tämä tarkoittaa myös sitä, että etäisyys lähimpään päivystävään sairaalaan pitenee ja potilasturvallisuus kyllä heikkenee myös näissä sairaaloissa, joissa tavallaan kielletään anestesia. Se on niin kuin jalkapallojoukkueesta otettaisiin se keskikentän pelaaja pois ja sanottaisiin, että pärjätkää ilman tätä. Se on ennennäkemätöntä, että näin halutaan tehdä. Asiasta tekee vielä vakavamman sosiaali- ja terveydenhuollon järjestämislaki, jota nyt valmistellaan sosiaali- ja terveysministeriössä, ja ministeriö on muun muassa lausunnossaan Pietarsaaren ja Rauman kaupungeille ilmoittanut, että yksi uudistuksen tavoitteista on, että julkinen ja yksityinen toiminta olisivat samassa asemassa palveluiden tuottamisen osalta. Tämän lausunnon mukaan silloin myös samojen ehtojen potilasturvallisuudesta ja laadusta tulee koskea molempia käsittäen päivystysvalmiuden. Tämä mainittu momentti tulisi siis johtamaan siihen, että yksityisetkään toimijat eivät enää 1.1.2020 jälkeen voi järjestää päiväkirurgiaa, ellei toiminta sijaitse sellaisen sairaalan yhteydessä, jossa on perusterveydenhuollon ja erikoissairaanhoidon yhteispäivystys. Käytännössä jo nyt tehdyt keskittämistoimet ovat johtaneet suuriin ongelmiin, sen me tiedämme. No, nämä pykälät tullaan soveltamaan nyt 1.1.2018 alkaen, ja tällä hetkellä ei ole vielä liian myöhäistä estää vakavien ongelmien syntymistä. Julkisilla ja yksityisillä toimijoilla tulisi olla mahdollisuus hoitaa päiväkirurgiaa, mikäli tälle löytyy alueellista tarvetta. Päätökset julkisten sairaaloiden toiminnasta tulee tehdä paikallisesti sairaanhoitopiirien kuntayhtymissä myös niiden sairaaloiden osalta, jotka eivät kuulu yliopistollisen sairaalan piiriin. Vain tällä tavalla alueellinen demokratia, kunnallinen itsehallinto ja kansalaisten oikeus yhdenvertaisiin palveluihin voivat toteutua. Arvoisa puhemies! En voi olla kertomatta siitä palautteesta, joka on tullut minulle nyt tämän lakialoitteen johdosta. Monta lääkäriä on ollut yhteydessä, viimeksi hammashoidon puolelta. Hammaslääkäriliitto on myös erittäin huolissaan tästä tilanteesta, koska myös hammashoidossa tarvitaan anestesiaa. On potilaita, jotka tarvitsevat nukutuksen, jotta heidän hampaitaan ylipäänsä pystytään korjaamaan. Tähän kuuluvat lapset, tähän kuuluvat vammaiset, tähän ryhmään kuuluvat potilaat, joilla on jonkuntyyppinen fobia. Ja tämä tarkoittaa, että myös hammashoidon osalta ollaan nyt keskittämässä kaikki keskussairaaloihin. Tämä ei voi olla viisasta politiikkaa. Sen takia olisin nyt toivonut, kun tämä koko asia on valtavan iso se koskettaa sekä julkista terveydenhuoltoa, se koskettaa tasa-arvoista kohtelua potilaitten välillä riippumatta siitä, missä päin maata asutaan, ja se koskettaa myös yksityisen puolen tulevaisuutta eli mitä yksityiset saavat leikata, mitä eivät — että tähän pitäisi saada myös hallitukselta nyt suoria vastauksia. Ja muutama sitaatti. Eräs erikoislääkäri sanoi näin: "Isot sairaalat tulevat hukkumaan potilastulvaan, ja eriarvoisuus kasvaa." Ja ovat jo hukkumassa, elleivät saa leikata niin sanottuja julkisia potilaita, eivät julkisissa eivätkä yksityisissäkään pienemmissä yksiköissä. Eräs toinen kirurgi kirjoitti minulle: "Luin ilolla, että olette ottaneet asiaksenne vaikuttaa terveydenhuoltolakiin eksyneeseen lapsukseen koskien helpon perustason leikkaustoiminnan järjestämisen perusteita." Mutta kun tämä ei valitettavasti ole mikään eksynyt lapsus, koska lääkintöneuvos Keistinen sanoo suoraan, että ei tässä ole tehty mitään lapsuksia eikä virheellisiä päätöksiä, vaan tämä on tehty tieten tahtoen. Toinen ylilääkäri on todennut, että keskittämisen kielteisiä seurauksia ei asetusta laadittaessa ole lainkaan otettu huomioon. Hoitaja, joka on ollut päivystyksessä 20 vuotta, kirjoitti näin: "Mitenhän ensihoito tai päivystys, joka turvaa potilaita ja tänä päivänä tarvitsee nukutuslääkäriä pelastaakseen ihmishenkiä, voi toimia tulevaisuudessa pienemmissä sairaaloissa? Miten aivoverenvuoto- ja sydänpysähdyspotilaat hoidetaan? Ei mitenkään, he kuolevat hapenpuutteeseen, kun ei voida nukuttaa." No, silloin varmaan joku vastaisi, että joo, niitä ei ole tarkoituskaan hoitaa siellä, vaan ensiapuambulanssin pitäisi hoitaa. Mutta näin ei valitettavasti tule käymään kaikkialla Suomessa. Eli nyt olisi korkea aika myös hallituksen herätä siihen todellisuuteen, että vielä ehtii tälle asialle tehdä jotain. Vielä ei ole liian myöhäistä. Minulle on suuri kysymysmerkki se, miten on mahdollista, että kokoomus, joka on valinnanvapauden puolestapuhuja, oikeastaan nyt ajaa sellaista uudistusta, joka sulkee yksityisen sektorin kokonaisuudessaan pois kaikesta sellaisesta toiminnasta, joka vaatii muuta kuin paikallispuudutuksen. Elikkä lasten korvien putkitukset, ne olisi sitten tulevaisuudessa kaikki tehtävä keskussairaalassa.